text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 ноември 2014 година
  за изменение на Решение 90/177/Евратом, ЕИО за разрешаване на Белгия да не отчита някои категории сделки и да използва някои приблизителни разчети при изчисляването на базата за собствените ресурси от ДДС
  (нотифицирано под номер С(2014) 8921)
  (само текстовете на нидерландски и на френски език са автентични)
  (2014/840/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
  след консултации с Консултативния комитет по собствените ресурси,
  като има предвид, че:
  (1)
  Съгласно член 371 от Директива 2006/112/ЕО на Съвета (2) Белгия може да продължи да освобождава от облагане сделките, посочени в приложение Х, част Б от същата директива, ако е освобождавала тези сделки към 1 януари 1978 г. Тези сделки трябва да бъдат взети предвид при определянето на базата за собствените ресурси от ДДС.
  (2)
  В отговора си от 29 април 2014 г. на писмото на Комисията от 14 февруари 2014 г. относно опростяването на проверките на собствените ресурси от ДДС (3) Белгия поиска от Комисията разрешение да използва фиксиран процент от междинната база при изчисляването на базата за собствените ресурси от ДДС за сделките, посочени в приложение X, част Б, точка 9 от Директива 2006/112/ЕО, за финансовите години от 2014 до 2020. Белгия доказа, че историческият процент е останал стабилен във времето. Поради това на Белгия следва да се разреши да изчислява базата за собствените ресурси от ДДС, като използва фиксиран процент в съответствие с изпратеното от Комисията писмо.
  (3)
  От съображения за прозрачност и правна сигурност е подходящо прилагането на разрешението да се ограничи във времето.
  (4)
  Поради това е целесъобразно Решение 90/177/Евратом, ЕИО на Комисията (4) да бъде съответно изменено,
  ПРИЕ НАСТОЯЩОТО РЕШЕНИЕ:
  Член 1
  В Решение 90/177/Евратом, ЕИО се вмъква следният член 2а:
  „Член 2а
  Чрез дерогация от член 2, параграф 4 от настоящото решение за целите на изчисляването на базата за собствените ресурси от ДДС от 1 януари 2014 г. до 31 декември 2020 г. на Белгия се разрешава да използва 0,21 % от междинната база за сделките, посочени в приложение X, част Б, точка 9 (сгради и земя за строеж) от Директива 2006/112/ЕО на Съвета (5).
  Член 2
  Адресат на настоящото решение е Кралство Белгия.
  Съставено в Брюксел на 26 ноември 2014 година.